৪২ কোটি ক্ষতিপূরণ দাবি করেছেন হাথুরুসিংহে
শ্রীলংকা ক্রিকেট বোর্ডের কাছে ক্ষতিপূরণ হিসেবে ৫ মিলিয়ন ডলার যা বাংলাদেশি মুদ্রায় ৪২ কোটি ৩৯ লাখ টাকা দাবি করেছেন লাসিথ মালিঙ্গাদের সাবেক প্রধান কোচ চন্দ্রিকা হাথুরুসিংহে।







বিষয়টি নিশ্চিত করে শ্রীলংকান ক্রিকেট বোর্ডের সচিব মোহন ডি সিলভা বলেছেন, হাথুরুসিংহে ৫ মিলিয়ন ডলার ক্ষতিপূরণ চেয়ে ক্রিকেট বোর্ডে একটি চিঠি পাঠিয়েছেন।




বাংলাদেশ দলের চাকরি ছেড়ে তিন বছরের জন্য নিজ দেশ শ্রীলংকার প্রধান কোচের দায়িত্ব নেন হাথুরুসিংহে। কিন্তু চুক্তি শেষ হওয়ার ১৮ মাস আগেই হাথুরুসিংহেকে চাকরি থেকে অব্যাহতি দেয় লংকান ক্রিকেট বোর্ড।
প্রধান কোচের চাকরি থেকে বরখাস্ত হওয়ার কারণে যে সম্মান নষ্ট হয়েছে তার জন্য ৫ মিলিয়ন দাবি করেছেন হাথুরুসিংহে।
শ্রীলংকান ক্রিকেট বোর্ড হাথুরুসিংহের দাবির প্রেক্ষিতে ১৮ মাস নয় ৬ মাসের টাকা দিতে প্রস্তুত। তবে পুরো ১৮ মাসের ক্ষতিপূরণ না পেলে আইনি লড়াইয়ের আশ্রয় নেবেন শ্রীলংকার সাবেক প্রধান কোচ চন্দ্রিকা হাথুরুসিংহে।
প্রসঙ্গত, ২০১৭ সালে ৪০ হাজার ডলারে হাথুরুকে নিয়োগ দেয় শ্রীলংকা ক্রিকেট বোর্ড। পরবর্তীকালে তা বেড়ে হয় ৬০ হাজার ডলারে। তবে আইসিসি বিশ্বকাপে প্রত্যাশিত পারফরম্যান্স না হওয়ায় হাথুরুসিংহকে অব্যাহতি দেয় শ্রীলংকা ক্রিকেট বোর্ড।

শ্রীলংকা ক্রিকেট বোর্ডের কাছে ক্ষতিপূরণ হিসেবে ৫ মিলিয়ন ডলার যা বাংলাদেশি মুদ্রায় ৪২ কোটি ৩৯ লাখ টাকা দাবি করেছেন লাসিথ মালিঙ্গাদের সাবেক প্রধান কোচ চন্দ্রিকা হাথুরুসিংহে।